Tekenprent in vraestel onnodigDie tekenprent in die vraestel op 27 November 2014 Foto: AfriForum (verskaf aan Maroela Media) AfriForum gaan ŉ klag by die departement van basiese onderwys indien na aanleiding van ŉ ontstellende illustrasie in een van die vrae in vandag se departementele gr. 9-geografie-vraestel. ŉ Onderwyseres wat verkies om anoniem te bly, het AfriForum in kennis gestel van ’n tekenprent in dié vraestel wat ŉ vet wit man uitbeeld wat deur ŉ maer swart man, wat ook as ŉ slaaf gesien kan word, gevoer word. Die vraag na aanleiding van die skets lui: Watter een van dié twee mans het ŉ hoër lewensverwagting? “Dit is vir AfriForum ontstellend dat die vraag op so ’n wyse geïllustreer word, al is dit satiries van aard. Waarom is dit nodig dat daar volgens kleur en klas onderskei moet word om te bepaal wat ŉ persoon se lewensverwagting is? Dit is diskriminerend en onnodig,” sê Carien Bloem, hoof van AfriForum se onderwysveldtogte. AfriForum dring aan op ŉ verduideliking oor waarom so ŉ illustrasie in die eerste plek in ŉ departementele vraestel toegelaat is. Ons sal ook graag wil weet wat minister Angie Motshekga se siening hieroor is. “Ons gaan nooit ŉ punt van gelykheid bereik as selfs leerlinge op skoolvlak aan sulke propagandistiese materiaal blootgestel word nie,” meen Bloem. Die tekenprent in die vraestel op 27 November 2014 Foto: AfriForum (verskaf aan Maroela Media)